b"\n_START_ARTICLE_\nDragi\xc5\xa1a Marojevi\xc4\x87\n_START_SECTION_\nSlu\xc5\xbeba v Sloveniji\n_START_PARAGRAPH_\nLeta 1975 se je kot strojni tehnik \xe2\x80\x93 srednjo \xc5\xa1olo je kon\xc4\x8dal v Makedoniji \xe2\x80\x93 zaposlil na ljubljanski Fakulteti za strojni\xc5\xa1tvo, kjer je hkrati tudi \xc5\xa1tudiral. Imel je dru\xc5\xbeino in potreboval je ve\xc4\x8dje stanovanje. Bil je \xc4\x8dlan partije, podprl ga je akademik Janez Peklenik, tako da je stanovanje kmalu tudi dobil. Kon\xc4\x8dal je prvo stopnjo in se vpisal na drugo. Potem je, jezen, ker je ve\xc4\x8dkrat padel na izpitu, Peklenika prijavil disciplinski komisiji, ki pa je postopek zaradi pomanjkanja dokazov ustavila._NEWLINE_Marojevi\xc4\x87 je diplomiral leta 1981, in sicer z nalogo Konstrukcija naprave za varjenje gonilk Thomson. Na za\xc4\x8detku 80. let je do\xc5\xbeivel avtomobilsko nesre\xc4\x8do in morali so mu imobilizirati vrat. \xc4\x8ceprav je bil na bolni\xc5\xa1ki, je kmalu za\xc4\x8del honorarno pou\xc4\x8devati na bli\xc5\xbenji Tehni\xc5\xa1ki srednji \xc5\xa1oli. Ko se je to razvedelo, je disciplinska komisija vzela v precep njega, kako pa se je zadeva kon\xc4\x8dala, je razvidno iz njune javne polemike z za\xc4\x8detka 90. let. V sklepu komisije iz decembra 1983, je na vrhuncu razprave poudaril Marojevi\xc4\x87, pi\xc5\xa1e\xc2\xa0\xc2\xbb... ni dokazano, da bi tov. Marojevi\xc4\x87 storil o\xc4\x8ditno kr\xc5\xa1itev delovne obveznosti, za to se disciplinski postopek ustavi.\xc2\xab (kar pomeni: storil o\xc4\x8ditano kr\xc5\xa1itev delovne obveznosti, zato se disciplinski ...). Videti je \xc5\xbee bilo, da je zadeva s tem kon\xc4\x8dana. Toda Peklenik je naslednji\xc4\x8d pri\xc5\xa1el na dan s podatkom, da je bil postopek ustavljen zato, ker je Marojevi\xc4\x87 pristal na prekinitev delovnega razmerja, ne pa ker mu kr\xc5\xa1itev delovne obveznosti ne bi bila dokazana. Z drugimi besedami, v zameno je moral oditi, izgubil je slu\xc5\xbebo oziroma njegova \xc2\xbbprostovoljna\xc2\xab\xc2\xa0odpoved delovnega razmerja je bila pogoj za tak sklep disciplinske komisije. In, kar je pri tem seveda enako pomembno, Marojevi\xc4\x87 te Peklenikove trditve v svojem naslednjem odgovoru ni zanikal.\n_START_SECTION_\nPrestop v politiko\n_START_PARAGRAPH_\nDrugo slu\xc5\xbebo je dobil v Unitasu, zatem je delal v Kovini, nazadnje pa se je preusmeril v politiko in 19. oktobra 1989 \xc5\xbee napovedal ustanovitev Zveze za ohranitev enakopravnosti ob\xc4\x8danov ZOEO. Z njo je hotel stalne prebivalce Slovenije, formalno iz drugih republik Jugoslavije, dejansko samo iz Srbije in \xc4\x8crne gore, v prihodnji samostojni in suvereni slovenski dr\xc5\xbeavi obvarovati pred poslovenjenjem in mnogim med njimi ohraniti privilegiran polo\xc5\xbeaj, ki so ga v socializmu imeli zaradi \xc4\x8dlanstva v ZKS. Po takratnih uradnih podatkih je bilo v partiji 18 odstotkov prebivalcev iz drugih republik Jugoslavije, po Marojevi\xc4\x87evem mnenju tako v ZKS kot tudi v drugih dru\xc5\xbebenopoliti\xc4\x8dnih organizacijah SR Slovenije celo 40 odstotkov .  Njihov dele\xc5\xbe v republi\xc5\xa1kem prebivalstvu pa je bil le slabih 7 odstotkov (7,27 odstotka leta 1991 in 6,39 leta 1981). Toda bolj ko je \xc5\xa1la Jugoslavija narazen, bolj je partija izgubljala oblast in ljudje z njeno izkaznico v \xc5\xbeepu se niso mogli ve\xc4\x8d nadejati privilegijev. Njihov odnos do tega je bil pri\xc4\x8dakovan: \xc2\xbbNe pristajam na vlogo dr\xc5\xbeavljana drugega reda v bodo\xc4\x8di slovenski dr\xc5\xbeavi,\xc2\xab\xc2\xa0je to pokomentiral Marojevi\xc4\x87, \xc5\xa1e preden je Zveza komunistov sestopila z oblasti in ko je on (1989) \xc5\xbee izstopil iz nje._NEWLINE_Ustanovna skup\xc5\xa1\xc4\x8dina ZOEO je bila 21. novembra v Okrogli (pozneje \xc5\xa0tihovi) dvorani Cankarjevega doma. \xc4\x8clan je bil po njegovih besedah lahko vsak, \xc2\xbbki je jugoslovansko usmerjen, ne glede na nacionalno pripadnost\xc2\xab. Uradno, po statutu, se je zveza zavzemala za vzpostavitev razmer, ki bodo omogo\xc4\x8dale identitete slehernika kot nosilca kulturne dedi\xc5\xa1\xc4\x8dine, \xc2\xbbne glede na njegov izvor, kar bo izklju\xc4\x8devalo na\xc4\x8drtno asimilacijo\xc2\xab. Toda poskus, da bi v izvr\xc5\xa1ni odbor naknadno vklju\xc4\x8dili Albanca in Makedonca, je spodletel in tudi VMRO DPMNE za Slovenijo in Istro je \xc2\xbbnjegove insinuacije, da govori v imenu makedonskega ljudstva\xc2\xab, zavrnila, kajti \xc2\xbbmakedonsko ljudstvo svojega legitimnega predstavnika v Sloveniji \xc5\xbee ima\xc2\xab._NEWLINE_Marojevi\xc4\x87 je pred tem \xc2\xbbo\xc5\xa1tel slovenska sredstva javnega obve\xc5\xa1\xc4\x8danja, zlasti Mladino,\xc2\xab\xc2\xa0enako pa se je izrazil kajpada tudi o Temeljni listini in Majni\xc5\xa1ki deklaraciji._NEWLINE_Na predvolilnem shodu 4. marca 1990 na Jesenicah je poudarjal, da bo ZOEO \xc4\x8dez leto dni zagotovo najve\xc4\x8dja jugoslovanska nadnacionalna stranka. \xc4\x8deprav z njim niso bili preve\xc4\x8d zadovoljni niti znotraj zveze. Prvi \xc2\xbbudar\xc2\xab\xc2\xa0proti vodji 12. marca 1990 je (26. marca na izredni skup\xc5\xa1\xc4\x8dini ZOEO) sicer spodletel; na drugega, uspe\xc5\xa1nega, je bilo treba \xc5\xa1e po\xc4\x8dakati, uresni\xc4\x8dil se je \xc4\x8dez slabi dve leti. Nekateri so se mu namre\xc4\x8d postavili po robu \xc5\xbee takrat. Po besedah predsednika \xc4\x8dastnega razsodi\xc5\xa1\xc4\x8da Radmila Jeci\xc4\x87a je zaradi Marojevi\xc4\x87evega ravnanja pri\xc5\xa1lo do pomembnih motenj v delovanju ZOEO. Problem naj bi bilo Marojevi\xc4\x87evo sprejemanje bistvenih odlo\xc4\x8ditev mimo organov zveze, \xc2\xbbnjegovo nekulturno in prosta\xc5\xa1ko obna\xc5\xa1anje do sodelavcev in drugih\xc2\xab, neustrezno finan\xc4\x8dno poslovanje ipd._NEWLINE_Zveza za ohranitev enakopravnosti ob\xc4\x8danov bi na prvih demokrati\xc4\x8dnih volitvah 8. aprila 1990 skoraj pri\xc5\xa1la v parlament, \xc5\xbee 5. maja pa se je preimenovala v Stranko za enakopravnost ob\xc4\x8danov, SEO. Naslednje leto, 11. junija, je napovedala protestno blokado karavan\xc5\xa1kega predora med drugim \xc2\xbbzaradi oboro\xc5\xbeevanja v Sloveniji\xc2\xab, Marojevi\xc4\x87 osebno pa \xc5\xa1e protestno zborovanje v Ljubljani in zagrozil, da bo za za\xc5\xa1\xc4\x8dito udele\xc5\xbeencev prosil kar Jugoslovansko ljudsko armado.\n_START_SECTION_\nS krvavo pomo\xc4\x8djo \xc4\x8detnikov\n_START_PARAGRAPH_\nMarojevi\xc4\x87 je 17. aprila 1991 na tiskovni konferenci v veliki dvorani Doma \xc5\xa1panskih borcev v Ljubljani (skoraj izklju\xc4\x8dno srbsko govore\xc4\x8dim) prisotnim pojasnil, da slovenski zdravniki pacientom srbske narodnosti namesto pravih injekcij vbrizgavajo vodo, in tudi, da je Slovenija \xc2\xbbpro\xc5\xa1vercala\xc2\xab\xc2\xa0plebiscit o samostojnosti. Na tiskovni konferenci v Beogradu pa je poudarjal, da se delovni spori v slovenskih podjetjih re\xc5\xa1ujejo v \xc5\xa1kodo Neslovencev, da se slovenski civilisti oboro\xc5\xbeujejo in trpin\xc4\x8dijo Srbe, da se neslovenski cariniki ne morejo zaposliti v carinski slu\xc5\xbebi v Sloveniji, da zakon o slovenskem dr\xc5\xbeavljanstvu ogro\xc5\xbea pripadnike drugih jugoslovanskih narodov, ki imajo stalno bivali\xc5\xa1\xc4\x8de v Sloveniji, itd. Na vse to sta se odzvala \xc4\x8dlana mednarodne helsin\xc5\xa1ke federacije Drago Dem\xc5\xa1ar in Stane Stani\xc4\x8d. Marojevi\xc4\x87 je trdil, da ima o tem 45 strani dokumentacije, ki jo je \xc5\xbee poslal republi\xc5\xa1ki skup\xc5\xa1\xc4\x8dini in pravosodnemu ministrstvu, dostavil pa da jo bo tudi njima, \xc4\x8desar niti na njuno ponovno pro\xc5\xa1njo \xc5\xa1tiri dni pozneje ni storil. Zato sta se obrnila neposredno na skup\xc5\xa1\xc4\x8dino in ministrstvo, kjer pa so jima zatrdili, da kak\xc5\xa1ne take ali podobne dokumentacije niso nikoli dobili, Marojevi\xc4\x87 pa je po tistem tudi ni ve\xc4\x8d omenjal._NEWLINE_\xc4\x8clani so bili skoraj v celoti preprosti, neizobra\xc5\xbeeni delavci, razumniki pa so bili do ustanovitelja in predsednika stranke kriti\xc4\x8dni enako ali celo \xc5\xa1e bolj. Denimo mariborska dru\xc5\xbeina \xc5\xbdigi\xc4\x87 Ljubojevi\xc4\x87 ga je javno opisala kot \xc2\xbbzdraharskega klovna\xc2\xab, ki izziva potrpe\xc5\xbeljivost Slovencev na vse mogo\xc4\x8de in nemogo\xc4\x8de na\xc4\x8dine. \xc2\xbbBolj kot ta zaletavi eksibicionist nam ne more v tej de\xc5\xbeeli \xc5\xa1koditi nih\xc4\x8de.\xc2\xab\xc2\xa0Poudarjali so, da je vse njegovo klevetanje o kratenju pravic Neslovencev zgolj \xc2\xbbfasada za njegovo zaljubljenost v armadne vrhove\xc2\xab, pokonci pa ga dr\xc5\xbeijo le injekcije iz Beograda in iluzija, da bo lahko \xc2\xbbs krvavo pomo\xc4\x8djo tankov in \xc4\x8detnikov uresni\xc4\x8deval Veliko Srbijo tudi v Sloveniji\xc2\xab. Ukrepanje slovenske oblasti se jim je zdelo premilo. \xc2\xbbSvetujemo Vam: prihranite svoje mehke demokrati\xc4\x8dne metode za ljudi, ki so zreli za demokracijo. Kar pa se njegovih 'sobojevnikov' ti\xc4\x8de, Vas prosimo, da imate nad njimi kontrolo, jim ne dovolite nositi oro\xc5\xbeja, v skladu z zakonom pa jih tudi disciplinirajte, da nam ne bo treba trepetati pred njimi\xc2\xab.\n_START_SECTION_\nOdhod ustanovitelja\n_START_PARAGRAPH_\nPoliti\xc4\x8dna kariera predsednika SEO Dragi\xc5\xa1e Marojevi\xc4\x87a v Sloveniji se je kon\xc4\x8dala 27. januarja 1992. Za javnost je pojasnil, da se umika zaradi pomanjkanja \xc4\x8dasa. Toda njegov naslednik Vejsil Korozovi\xc4\x87 je povedal druga\xc4\x8dno zgodbo: jeseni so se dogovorili, da bo Marojevi\xc4\x87 sam ponudil odstop, ker pa tega do dogovorjenega datuma ni storil, so se v predsedstvu zedinili, da bodo ukrepali sami. Skratka, iz stranke so izklju\xc4\x8dili njenega ustanovitelja._NEWLINE_Potem se je preselil v Beograd. Tam je \xc2\xbbzaradi posebnih zaslug v Sloveniji\xc2\xab\xc2\xa0postal direktor podjetja Go\xc5\xa1a, ki je imelo 15.000 zaposlenih. Julija 1992 so mu v Ljubljani dokon\xc4\x8dno zavrnili pro\xc5\xa1njo za slovensko dr\xc5\xbeavljanstvo, SEO se je februarja 1993 preimenovala v Stranko za enakopravnost ob\xc4\x8danov Slovenije  (njen glavni stan so 16. novembra zaradi nepla\xc4\x8devanja najemnine delo\xc5\xbeirali, v medijih se je zadnji\xc4\x8d oglasila 29. novembra istega leta) in iz\xc5\xa1la je njegova knjiga Zvalo se Jugoslavija._NEWLINE_Dragi\xc5\xa1a Marojevi\xc4\x87 je leta 1998 spet imel prometno nesre\xc4\x8do, tokrat usodno. Pokopali so ga 11. avgusta v Nik\xc5\xa1i\xc4\x87u."